ડેલીના વિશાળ ચોકમાં ખુરસીઓ ઉપરાંત ગાદલાં - તકિયા સાથે ખાટલાઓ પણ ગોઠવેલા હતા. પરંપરાગત રજવાડી શૈલીથી જમાઇનું અને એમના મિત્રનું સ્વાગત કરવામાં આવ્યું. બંને આરામથી ગાદલાં પર બેઠા. વિક્રમસિંહના સાળાએ લંડનથી પધારેલા વેવાઇનો પરિચય કરાવ્યો. ગોરમહારાજે વીસેક મિનિટમાં જ ચાંદલાની વિધિ પતાવી દીધી. ઉપસ્થિત તમામ મહેમાનોના કપાળમાં ચાંદલો કરીને ચોખા ચોંટાડ્યા. ગોળ-ધાણા ખવાયા અને બંને વેવાઇઓએ એકબીજાને ભેટીને નવા સંબંધ ઉપર મહોર મારી દીધી.